Povjesničar Hrvoje Klasić gostovao je danas u Temi dana N1 televizije. Na pitanje koliki je po njemu značaj Košićevih pisama o Mostu, Klasić je rekao da je to samo vrh ledenog brijega.

“Pismo je možda samo vrh ledenog brijega onog što Crkva radi zadnjih godina, na što sam i ja upozoravao, pogotovo kad je u pitanju neprimjerenost njenih poruka i nedosljednost. Čini mi se da je Košić ipak sve osamljeniji u svom “jastrebarstvu”. Svi znamo da je zabranio proslavu Dana antifašističke borbe, proglasio te mlade ljude koji su u njoj sudjelovali kriminalcima, imao dosta neprimjerenih poteza.

Neki su mise završavali: ‘Živio Pavelić i Hitler’

Tipičan je primjer onog što Crkva radi, kada su u pitanju drugi, a ne pruža uzor vlastitim primjerom. To je suočavanje s prošlošću, samokritika i preispita osoba iz Crkve. Napisao sam svojevremeno da kler može prozivati političare zbog izjava, ali da onda mora kritizirati i svoje redove, a znamo da među tu, među Košićevim prethodnicima, ima ljudi koji su mise završavali usklicima: ‘Živio Ante Pavelić i Adolf Hitler. Amen.'”, rekao je Klasić. Podsjetimo, Telegram je prošlog tjedna pisao kako je Crkva imala golemi utjecaj na odluke Mosta i Bože Petrova.

Klasić se slaže da Crkva ima pravo kritizirati i opredijeliti se za političke opcije u društvu, no da se mise koriste za političke obračune smatra neprimjerenim.

“Apsolutno. Crkva kao i svaka vjerska organizacija je dio društva, ima pravo reagirati, te i u socijalnom, ekonomskom aspektu brinuti za ljude. Ali da se propovijedi i mise koriste za političke obračune, nagovaranje za koga treba glasati, povlačenje neprimjerenih paralela s upitnim događajima iz prošlosti je neprimjereno. Čujem od ljudi da propovijed dobro krene, pa onda ode u politiku. Tu je taj problem, Crkva bi trebala poraditi na svećenicima, među kojima ima izvrsnih pojedinaca, ali ima i osoba poput Košića koji traumatizira ne samo vjernike i crkveni vrh”, rekao je povjesničar.

Važnije je što svećenici misle o Paveliću i NDH

Odgovorio je i kako gleda na održavanje misa ne samo za Antu Pavelića, već i Josipa Broza Tita te bizarne mise za Han Sola, lika iz Star Warsa. “Najmanji je problem tražiti u kanonima Crkve može li se ili ne može za nekoga posvetiti misa. Važnije je što svećenici misle o Paveliću i NDH. Nisu ni ti ljudi koji su dolazili na misu, a to se vidjelo i u prilozima vaše televizije, dolazili moliti za grijehe i pokajništvo nego zato što podržavaju Pavelića i NDH. Velik broj svećenika koji drže ove mise dijeli njihovo mišljenje”.

Hrvoje Klasić odgovorio je i na pitanje zašto hrvatska javnost, po njegovom mišljenju, nije znala ništa o korespondenciji Hrvatske biskupske konferencije i Vatikana vezano za kanonizaciju kardinala Alojzija Stepinca.

“Sve što se događa oko Katoličke crkve je obavijeno velom misterije, tako je bilo i prije, tako je i sada. Ni istraživači nemaju uvid u dokumentaciju kada žele znati što se događalo i u čemu je kler sudjelovao. Javlja se i nelagoda i strah ako naiđete na takav dokument – odmah ste protivnik Hrvatske, Jugoslaven i slično. Vrh Katoličke crkve očito nije najdosljedniji u onome što priča o Stepincu i to ukazuje da postoje mnogi problemi. Ja ne mislim da je on bio ratni zločinac, ali ono što je činio za vrijeme Drugog svjetskog rata ne čini ga svetim.

Nema dokaza da je Stepinac mučen

Suđenje jest bilo montirano, ali onda dolazimo do ključnog detalja – kada se nekoga želi proglasiti svetim, on mora biti mučenik i zato puno slušamo o tome kako je bio trovan, zračen i maltretiran. No, ne postoje dokazi za to, već suprotno i zato se čini da se radi o manipulaciji. Slično kao kada zatražite dokaze kada se to “Za dom spremni” koristio kao službeni pozdrav prije 1941. godine, a svejedno imate referendume o njegovom vraćanju u uporabu.

Pogledajte malo po internetu – nema dokaza da je Stepinac mučen, naprotiv. Institut Ruđer Bošković je poručio da to nikad nije dokazano. Iz Rima je tražena obdukcija kad je umro, ali i 1993., u vrijeme Franje Kuharića, i ni tada nisu pronađeni dokazi. Stvara se atmosfera koja nije potpuno temeljena na dokazima. Naravno da mi je drago da je Papa u ovaj proces uključio i Srpsku pravoslavnu crkvu, jer se radi o kontroverznoj osobi. Da je sve čisto i da postoje dokazi da je svetac i da se bavio djelatnostima koje su u potpunosti čiste – ne umanjujući činjenicu da je pritvoren – Stepinac bi davno bio svetac, vjerujem da je tu bilo volje i kod sadašnjeg Pape, ali i njegovih prethodnika. Ova pisma ukazuju da i nije baš sve jasno oko njegovog slučaja”, zaključio je.